**HARMONIZIRANI SISTEM**

**SVETOVNE CARINSKE ORGANIZACIJE**

**KAZALO**

[1.0 HARMONIZIRANI SISTEM 3](#_Toc412813699)

[2.0 VSEBINA NOMENKLATURE HARMONIZIRANEGA SISTEMA 3](#_Toc412813700)

[3.0 POJASNJEVALNE OPOMBE K NOMENKLATURI HARMONIZIRANEGA SISTEMA 6](#_Toc412813701)

[4.0 VLOGA SVETOVNE CARINSKE ORGANIZACIJE 6](#_Toc412813702)

1.0 HARMONIZIRANI SISTEM

Nomenklatura harmoniziranega sistema, ki jo ureja [Mednarodna konvencija o harmoniziranem sistemu za poimenovanje in označevanje blaga](http://www.wcoomd.org/en/topics/nomenclature/instrument-and-tools/hs_convention.aspx) (angl. *International Convention on* *the* *Harmonized Commodity Description and Coding System*), znana kot “harmonizirani sistem” ali krajše HS, je mednarodna večnamenska nomenklatura blaga, ki je bila oblikovana pod okriljem [Svetovne carinske organizacije (SCO)](http://www.wcoomd.org/) (angl. *World Customs Organization (WCO)*).

Konvencija o HS je bila sprejeta v Bruslju in stopila v veljavo dne 1. januarja 1988. HS je predstavljen v aneksu h konvenciji in je sestavni del konvencije.

Nomenklatura HS s šestmestnimi oznakami blaga se uporablja:

* kot osnova za nacionalne nomenklature blaga
* kot osnova za zbiranje mednarodne trgovinske statistike
* kot osnova za pravila o poreklu
* kot osnova za trgovinska pogajanja
* kot osnova za zbiranje nacionalnih davkov
* kot osnova za transportne tarife in statistike
* kot podlaga za spremljanje blaga pod nadzorom (na primer odpadki, mamila, kemično orožje, ozonu škodljive substance, zaščitene vrste)
* kot bistven element pri carinski kontroli in postopkih, vključno z analizo tveganja in informacijsko tehnologijo

Harmonizirani sistem ima torej več namenov uporabe, vendar ostaja njegova primarna vloga uporaba za uvrščanje blaga v nomenklaturo za obračun carinskih dajatev in davkov ter zbiranje statističnih podatkov o mednarodni trgovini.

Nomenklaturo HS uporablja več kot 210 držav, unij oziroma mednarodnih organizacij (na primer Svetovna trgovinska organizacija (STO), Organizacija združenih narodov (OZN)). Tudi kombinirana nomenklatura, ki jo uporabljamo v Evropski uniji, temelji na nomenklaturi HS. Več kot 98 % blaga v mednarodni trgovini se uvršča v skladu z nomenklaturo HS.

2.0 VSEBINA NOMENKLATURE HARMONIZIRANEGA SISTEMA

[Nomenklatura HS](http://www.wcoomd.org/en/topics/nomenclature/instrument-and-tools/hs-nomenclature-2017-edition/hs-nomenclature-2017-edition.aspx) vsebuje okoli 5000 skupin blaga s pripadajočimi šestmestnimi številčnimi oznakami, ki so razvrščene v skladu s pravno in logično strukturo:

* prva štiri mesta številčne oznake se nanašajo na tarifne številke HS,
* peto in šesto mesto označujeta podštevilke HS.

Nomenklatura HS je sestavljena iz:

* splošnih pravil za uvrščanje blaga;

(Blago se mora v nomenklaturo HS jasno in nedvoumno uvrstiti v skladu s splošnimi pravili o uvrščanju. S temi pravili je zagotovljeno, da bo zadevni proizvod vedno uvrščen pod isto tarifno številko.)

* opomb k oddelkom in poglavjem ter opomb k tarifnim podštevilkam;

(Namen opomb je, da natančno definirajo obseg in meje vsake tarifne številke/podštevilke, poglavja ali oddelka, da se izognemo napačnemu uvrščanju.)

* sistematično urejenega seznama tarifnih številk, razdeljenega na tarifne podštevilke, kjer je to potrebno.

V harmoniziranem sistemu so tarifne številke skupaj s svojimi podštevilkami organizirane v 96 poglavij, ki tvorijo 21 oddelkov (označenih z rimskimi številkami):

|  |
| --- |
| Oddelek I: Žive živali; proizvodi živalskega izvora |
| Oddelek II: Rastlinski proizvodi |
| Oddelek III: Olja in masti živalskega in rastlinskega izvora in proizvodi njihovega razkrajanja; predelane |
| užitne masti; voski živalskega in rastlinskega izvora |
| Oddelek IV: Proizvodi živilske industrije; pijače, alkoholne tekočine in kis; tobak in tobačni nadomestki |
| Oddelek V: Mineralni proizvodi |
| Oddelek VI: Proizvodi kemične industrije ali podobnih industrij |
| Oddelek VII: Plastične mase in proizvodi iz plastičnih mas, kavčuk in proizvodi iz kavčuka in gume |
| Oddelek VIII: Surove kože z dlako ali brez dlake, usnje, krzna in krzneni izdelki; sedlarski in jermenarski |
| izdelki; predmeti za potovanje, ročne torbe in podobni izdelki; izdelki iz živalskih črev |
| Oddelek IX: Les in lesni izdelki; oglje; pluta in plutasti izdelki; izdelki iz slame, esparta ali drugih  materialov za pletarstvo; košarski in pletarski izdelki |
| Oddelek X: Celuloza, lesna ali iz drugih vlaknastih celuloznih materialov; papirni in kartonski odpadki in |
| ostanki; papir in karton, papirni izdelki in kartonski izdelki |
| Oddelek XI: Tekstil in tekstilni izdelki |
| Oddelek XII: Obutev, pokrivala, dežniki, sončniki, sprehajalne palice, palice-stolčki, biči, korobači in  njihovi deli; preparirano perje in izdelki iz perja; umetno cvetje; izdelki iz človeških las |
| Oddelek XIII: Izdelki iz kamna, sadre, cementa, betona, azbesta, sljude ali podobnih materialov;  keramični izdelki; steklo in stekleni izdelki |
| Oddelek XIV: Naravni in kultivirani biseri, dragi in poldragi kamni, plemenite kovine, kovine, platirane s |
| plemenitimi kovinami, in iz njih narejeni izdelki; imitacije nakita; kovanci |
| Oddelek XV: Navadne kovine in izdelki iz navadnih kovin |
| Oddelek XVI: Stroji in mehanske naprave; elektrotehniška oprema; njihovi deli; aparati za snemanje in |
| reprodukcijo zvoka, aparati za snemanje in reprodukcijo televizijske slike in zvoka, deli in |
| pribor za te proizvode |
| Oddelek XVII: Vozila, zrakoplovi, plovila in spremljajoča transportna oprema |
| Oddelek XVIII: Optični, fotografski, kinematografski, merilni, kontrolni, precizni, medicinski ali kirurški |
| instrumenti in aparati; ure; glasbila; njihovi deli in pribor |
| Oddelek XIX: Orožje in strelivo; njuni deli in pribor |
| Oddelek XX: Razni izdelki |
| Oddelek XXI: Umetniški izdelki, zbirke in starine |

Splošno pravilo je, da je blago v HS razvrščeno po vrstnem redu glede na stopnjo proizvodnje: surovine, neobdelani proizvodi, polproizvodi, končni proizvodi. Enako stopnjevanje je uporabljeno tudi znotraj poglavij in tarifnih številk.

Nomenklatura HS se spreminja v petletnih obdobjih. Zadnja različica (sedma izdaja) nomenklature harmoniziranega sistema (HS 2022-2027) je začela veljati 1. januarja 2022 in zajema več kot 350 sprememb. Veljala bo do leta 2027.

Do spletne verzije nomenklature HS 2022-2027 lahko dostopate na spletni strani Svetovne carinske organizacije: [WCO Trade Tools](https://www.wcotradetools.org/en)

Nakup nomenklature HS 2022-2027 v papirni verziji lahko opravite na naslednji spletni strani Svetovne carinske organizacije:

[Harmonized System Nomenclature 2022 | WCO Bookshop (wcoomdpublications.org)](https://www.wcoomdpublications.org/en/products/harmonized-system/harmonized-system-nomenclature-2022)

Glavne značilnosti sprememb HS 2022-2027 so prilagajanje trgovini in tehnološkemu razvoju izdelkov, obravnavanje okoljskih in socialnih vprašanj svetovnega pomena, skrb za zdravje in varnost ter zaščita družbe in boj proti terorizmu, ki sta za carino vse pomembnejša.

V HS 2022-2027 so posodobljene tudi tarifne podštevilke za blago, ki se posebej nadzira v skladu z različnimi konvencijami. Spremembe HS 2022-2027 niso omejene le na oblikovanje novih določb in tarifnih številk/podštevilk za različno blago, temveč vključujejo tudi posodobitve in uskladitve besedil med jezikovnimi različicami, z namenom, da se zagotovi enotna uporaba nomenklature.

Med novostmi HS 2022-2027 je med drugim zajeto:

* posebne določbe za uvrščanje električnih in elektronskih odpadkov in ostankov (e-odpadki) v skladu z Baselsko konvencijo zaradi velikega obsega trgovine in okoljske problematike
* določbe za nove tobačne in nikotinske izdelke, kot posledica težav pri uvrščanju teh izdelkov, pomanjkanja trgovinske statistike in velike denarne vrednosti trgovine s temi izdelki
* posebne določbe za uvrščanje dronov (brezpilotnih zrakoplovov) zaradi poenostavitve uvrščanja
* uvedba nove opombe in tarifne podštevilke za pametne telefone, ki bosta olajšali uvrščanje večnamenskih naprav
* preoblikovanje tarifnih podštevilk za steklena vlakna ter izdelke iz njih in preoblikovanje tarifnih podštevilk za stroje za oblikovanje kovin, kot odraz tehnološkega napredka v teh sektorjih, pomanjkanja trgovinske statistike in težav pri uvrščanju
* nove tarifne podštevilke za ravne ploske prikazovalnike, s čimer se bo odpravila potreba po opredelitvi končne rabe in poenostavilo uvrščanje
* nove določbe za diagnostične reagente z namenom hitrejšega diagnosticiranja nalezljivih bolezni in pandemičnih izbruhov ter zmanjšanja zamud pri dobavi
* nove določbe za placebe in komplete slepih kliničnih testov bodo pomagale olajšati čezmejne medicinske raziskave
* posebne določbe za celične kulture in celične terapije
* nove določbe za različno blago z dvojno rabo (od strupenih snovi do laboratorijske opreme)
* nove tarifne podštevilke za blago z dvojno rabo (radioaktivni elementi, biološke varnostne omarice), ki ga je mogoče preusmeriti v nepooblaščeno rabo, ter za izdelke, ki se uporabljajo za izdelavo improviziranih eksplozivnih naprav, kot so detonatorji
* nove tarifne podštevilke za posebne kemikalije, nadzorovane s Konvencijo o kemičnem orožju, za nevarne kemikalije, ki so predmet Rotterdamske konvencije ter za nekatere kemikalije, ki povzročajo onesnaževanje okolja in so pod okriljem Stockholmske konvencije
* nove tarifne podštevilke za spremljanje in nadzor fentanila in njegovih derivatov ter dveh predhodnih sestavin fentanila na zahtevo Mednarodnega nadzornega odbora za droge
* nove določbe in nova tarifna številka za pline, nadzorovane v okviru Kigalijske spremembe Montrealskega protokola
* uskladitev besedil med francoščino in angleščino glede ustreznega merjenja neobdelanega lesa

3.0 POJASNJEVALNE OPOMBE K NOMENKLATURI HARMONIZIRANEGA SISTEMA

Uradna razlaga nomenklature harmoniziranega sistema (HS) je podana v t. i. pojasnjevalnih opombah HS (angl. *HS* *Explanatory Notes*), ki jih izdaja Svetovna carinska organizacija in so pomembno sredstvo za zagotavljanje enotnega uvrščanja blaga in izvajanje skupne carinske tarife.

Pojasnjevalne opombe HS in mnenja o uvrstitvi določenega blaga (angl. *Classification Opinions*) izdaja Svetovna carinska organizacija kot dva pripomočka, s katerima naj bi se v svetovnem merilu zagotovilo pravilno uvrščanje blaga po nomenklaturi HS in enotna razlaga sistema. Omenjena pripomočka nista del konvencije o HS in zato nista pravno obvezujoča, vendar sta pri vsakodnevni uporabi skupne carinske tarife EU nepogrešljiva elementa pri pojasnjevanju in tolmačenju tarifnih številk in podštevilk, kar je potrdila tudi sodna praksa. Sodišče Evropske unije meni, da pripomočka sicer nista zakonsko obvezujoča, vendar pomembno prispevata k razlagi področja uporabe posameznih tarifnih številk HS.

Pobude za spremembo pojasnjevalnih opomb HS, ki se nanašajo na posamezen predmet, lahko predlaga sekretariat Svetovne carinske organizacije, lahko pa tudi katera koli država pogodbenica, pripravlja pa jih Odbor za harmonizirani sistem. Svetovna carinska organizacija izdaja pojasnjevalne opombe HS v angleškem in francoskem jeziku.

Do spletne verzije pojasnjevalnih opomb HS 2022 (angl. *HS* *Explanatory Notes*) in Zbirke mnenj o uvrstitvi blaga (angl. *Compendium of classification opinions*) lahko dostopate na spletni strani Svetovne carinske organizacije na osnovi naročnine:

[WCO Trade Tools](https://www.wcotradetools.org/en)

Nakup pojasnjevalnih opomb HS 2022 v papirni verziji lahko opravite na spletni strani Svetovne carinske organizacije:

[Explanatory Notes 2022 | WCO Bookshop (wcoomdpublications.org)](https://www.wcoomdpublications.org/en/products/harmonized-system/explanatory-notes-2022)

Nakup Zbirke mnenj o uvrstitvi blaga 2022 lahko opravite na spletni strani Svetovne carinske organizacije:

[Compendium of Classification Opinions HS 2022 | WCO Bookshop (wcoomdpublications.org)](https://www.wcoomdpublications.org/en/products/harmonized-system/compendium-classification-opinions-hs-2022)

Zaradi nerešenega spora vezanega na avtorske pravice Svetovne carinske organizacije se pojasnjevalne opombe HS ne smejo uradno prevajati in distribuirati. Finančna uprava Republike Slovenije kot delovno gradivo uporablja pojasnjevalne opombe v angleščini ter neuradni slovenski prevod.

4.0 VLOGA SVETOVNE CARINSKE ORGANIZACIJE

Prednostna naloga Svetovne carinske organizacije je vzdrževanje sistema HS, ki obsega predvsem ukrepe za zagotovitev enotnega tolmačenja sistema in ažurnosti glede na tehnološki napredek ter spremembe struktur mednarodne trgovine. Slednje izvaja Svetovna carinska organizacija preko posebnega odbora, imenovanega Odbor za harmonizirani sistem, ki ga sestavljajo predstavniki vseh pogodbenih strank konvencije.

Odbor se sestane dvakrat letno, vsaka pogodbena stranka pa ima v odboru pravico do enega glasu. Evropska unija ima v tem odboru en glas. Odbor predlaga odločitve, ki spreminjajo konvencijo, vključno z nomenklaturo. Nadalje pripravlja odločitve, ki razlagajo konvencijo in imajo praviloma obliko stališč o uvrščanju, mnenj o uvrščanju, pojasnjevalnih opomb ali priporočil.